**SCRISOARE METODICĂ**

**Elemente de noutate și modalități de abordare a programei pentru disciplina *Consiliere și dezvoltare personală* din cadrul ariei curriculare Consiliere și orientare, clasa a V-a**

1. **Cadrul strategic actual**

Strategia Uniunii Europene pentru orizontul de timp 2020 prevede, pentru obiectivul strategic educaţie, reducerea sub 10% a ratei de părăsire timpurie a şcolii[[1]](#footnote-1). Ținta strategică stabilită de România pentru 2020, este scăderea ratei de părăsire timpurie a şcolii de la 17,3% în 2013 la 11,3% în 2020.

În acest context, Ministerul Educației Naționale a elaborat **Strategia naţională de reducere a părăsirii timpurii a şcolii** (H.G. nr. 417/2015), **Strategia educaţiei şi formării profesionale din România pentru perioada 2016 - 2020** (H.G. nr. 317/2016) precum și **Strategia națională de învățare pe tot parcursul vieții 2015-2020** (H.G nr. 418/2015), acestea fiind condiţionalităţi ex-ante pentru exerciţiul financiar al UE pentru perioada 2014 – 2020.

**Strategia Naţională de reducere a părăsirii timpurii a şcolii** propune patru piloni și șase programe reprezentative, compuse din măsuri de prevenire, intervenție și compensare, dintre care menţionăm următoarele:

* **Pilonul 1:** Asigurarea accesului la educație și la o educație de calitate pentru toți copiii:
* *Programul reprezentativ 1.2: Asigurarea unui învățământ primar și gimnazial de calitate pentru toți -* este concentrat pe **două domenii de intervenție principale**: dezvoltarea competențelor cheie și a programelor de alfabetizare funcțională și consolidarea formării cadrelor didactice la locul de muncă.

**Măsura #5:** Elaborarea și implementarea planurilor de asigurare a accesului adecvat la o educație de calitate, în special pentru copiii din grupurile aflate în situație de risc.

* **Pilonul 2:** Asigurarea finalizării învățământului obligatoriu de către toți copiii
* *Programul reprezentativ 2.1: Dezvoltarea sistemelor de avertizare timpurie și consolidarea programelor remediale și de sprijin pentru elevii aflați în situație de risc în învățământul obligatoriu –* bazat pe dezvoltarea de sisteme de avertizare timpurie și de intervenție timpurie pentru a detecta copiii aflați în situație de risc de a abandona școala, prin urmărirea și înregistrarea factorilor care sunt considerați ca fiind precursori ai abandonului: repetenție, rezultate slabe la învățătură, înscriere târzie și absenteism. De asemenea, programul va sprijini consolidarea și extinderea diferitelor programe de prevenire și remediere, inclusiv a programului Școală după Școală.
* *Programul reprezentativ 2.2: Îmbunătățirea atractivității, incluziunii, calității și a relevanței învățământului profesional și tehnic (ÎPT) –* are în vedere reproiectarea traseelor ÎPT, pentru a crește atractivitatea și relevanța ÎPT, inclusiv prin extinderea oportunităților de învățare la locul de muncă. De asemenea, programul sprijină reforma curriculară a ÎPT și formarea cadrelor didactice.
* **Pilonul 3:** Reintegrarea în sistemul de educație a persoanelor care au părăsit timpuriu școala
* *Programul reprezentativ 3.1: Asigurarea unei oferte adecvate de programe educaționale de tipul A doua șansă -* își propune să-i sprijine, pe termen scurt, pe cei care părăsesc timpuriu școala, prin asigurarea accesului și a participării la programul A Doua Șansă, în contextul în care programele de prevenire și intervenție sunt implementate pe termen mediu și lung. De asemenea, programul își propune îmbunătățirea calității programului A doua șansă.

1. În concordanță cu **Programul de guvernare 2017-2020, Ministerul Educației Naționale are pe agenda imediată de lucru 20 de obiective.** În acest sens au fost inițiate procedurile necesare privind elaborarea și implementarea celor 20 de obiective în acord cu termenele de finalizare prevăzute (situate între 1 septembrie 2017 și sfârșitul anului 2020).

Dintre acestea, menţionăm **obiectivele** de interes:

* Extinderea educaţiei antreprenoriale în toate şcolile.
* Strategia privind stimularea învăţământului profesional dual.
* Modificarea Legii educaţiei privind reforma programelor şcolare IX-XII (planuri-cadru şi programe școlare).
* Îmbunătăţirea instrumentelor de evaluare/examinare pentru elevi şi profesori.
* Profesori motivaţi şi bine pregătiţi.
* Dezvoltarea Centrelor Comunitare de Învăţare Permanentă.
* Implementarea unui proiect pilot privind învăţământul digitalizat.
* Plan de măsuri - Internet în toate şcolile.
* Creşterea gradului de calificare prin Programul  „A doua şansă”.
* Extinderea programului-pilot *Masa Caldă* pentru elevi şi promovarea programului „Şcoală după Şcoală”.

1. **Noutăţi curriculare în învățământul gimnazial**

Potrivit Legii educaţiei naţionale nr. 1/2011, cu modificările şi completările ulterioare, în învăţământul preuniversitar curriculumul naţional este centrat pe formarea şi dezvoltarea/diversificarea competenţelor-cheie care conturează profilul de formare al elevului. **Curriculumul naţional pentru învăţământul gimnazial se axează pe formarea competenţelor-cheie.**

Ținând seama de finalităţile învăţământului gimnazial aşa cum sunt acestea stabilite de Legea educaţiei naţionale, au fost elaborate și aprobate **Planurile-cadru pentru învăţământul gimnazial** (OMENCS 3590/05.04.2016). Conform planului – cadru, disciplina *Consiliere și dezvoltare personală* se regăsește în aria curriculară Consiliere și orientare, în trunchiul comun, fiindu-i alocată o oră pe săptămână pe tot parcursul gimnaziului.

**Proiectarea programei şcolare de Consiliere și dezvoltare personală** este fundamentată pe noua concepţie curriculară pentru învăţământul preuniversitar, care operează cu noţiunea de competenţă definită ca ansamblu de cunoştinţe, abilităţi şi atitudini. De asemenea, programa școlară promovează evaluărea pe competenţe, ca parte a procesului de reformă curriculară în învăţământul preuniversitar, asigură valorificarea contextelor formale, nonformale şi informale de învăţare și promovează oportunităţile oferite de resursele educaţionale deschise, accesate prin intermediul noilor tehnologii.

Programa școlară are o perspectivă unitară și actuală în proiectarea curriculumului naţional, care să asigure coerenţa acestuia pe orizontală şi verticală, inclusiv între nivelurile de şcolaritate.

Întregul proces de predare-învăţare-evaluare este orientat pe construirea competenţelor cheie. Cea mai importantă provocare este reprezentată de depăşirea simplei invocări a competenţelor cheie şi angajarea în practici didactice relevante care conduc la dezvoltarea efectivă a acestor competenţe, esenţiale pentru învăţarea pe tot parcursul vieţii.

Contribuţia disciplinei Consiliere și dezvoltare personală la dezvoltarea competenţelor din profilul de formare al absolventului de gimnaziu vizează competențele:

**Programa şcolară** este un document curricular reglator care conţine, într-o organizare coerentă, oferta educaţională a unui anumit domeniu disciplinar sau a unui domeniu de cunoaştere în concordanţă cu statutul pe care acesta îl are în planul-cadru de învăţământ (nivelul de şcolaritate, filiera şi profilul şcolar, clasa/anii de studiu în care se studiază, aria curriculară de care aparţine, numărul de ore alocat, caracterul obligatoriu sau opţional) . Programa şcolară este documentul care:

• exprimă identitatea sau modelul didactic al unei discipline de învăţământ/modul de pregătire;

• fundamentează şi reglează activitatea cadrului didactic de la o anumită disciplină de învăţământ (de la definirea rezultatelor învăţării şi formularea strategiilor de învăţare şi instruire până la stabilirea reperelor pentru evaluare);

• favorizează identificarea temelor de interes interdisciplinar, posibilităţile de corelare pluri-, inter- şi transdisciplinară;

• reprezintă punctul de plecare în proiectarea, realizarea şi evaluarea manualelor alternative, dar si al altor resurse didactice.

Construcţia programei şcolare a presupus spectarea unor principii: principiul centrării pe elev, pe activitatea acestuia, principiul îmbinării abordărilor disciplinare cu cele de tip multi-, pluri-, inter- şi transdisciplinar, principiul alinierii/coerenţei, principiul descongestionării, principiul flexibilizării/individualizării curriculumului, principiul corelării la particularităţile de vârstă ale elevilor, principiul respectării diversităţii (etno-culturale, lingvistice, religioase etc.) principiul echilibrului etc.

Astfel, Disciplina Consiliere şi dezvoltare personală contribuie semnificativ la starea de bine și la consolidarea încrederii în sine a elevilor, ca persoane unice și valoroase, care își cunosc potențialul individual, interacționează armonios cu ceilalți, învață cu eficacitate și iau decizii școlare, personale, de carieră și stil de viață sănătos.

Programa asigură continuitatea cu problematica abordată la disciplina Consiliere și dezvoltare personală, în clasa pregătitoare și în clasele I şi a II-a. De asemenea, programa contribuie la dezvoltarea competențelor din profilul de formare al elevului de gimnaziu, cum ar fi: competența de a învăța să înveți, prin aprecierea calităţilor personale în vederea autocunoaşterii și alegerii carierei; spiritul de inițiativă și antreprenoriatul; competențele sociale şi civice, prin manifestarea disponibilităţii pentru participare civică şi pentru valorizarea diversităţii.

**Pentru formarea competenţelor-cheie** la elevi, profilul cadrului didactic se va fundamenta pe un set de competenţe de specialitate, didactice, personale și atitudinale care să sprijine dezvoltarea profilului absolventului.

Competenţele vor include nu doar înalte competenţe de specialitate, ci și capacităţi didactice de integrare a domeniului de cunoaștere/discipinei predate în ansamblul domeniilor de cunoaștere/disciplinelor studiate de elevi, dar și capacităţi de reflecţie critică asupra propriului domeniu și asupra evoluţiilor epistemolgice curente și de perspectivă. Participarea perioadică la programe de formare continuă în domeniu, dar și participare activă la viaţa știinţifică, prin cercetare pedagogică și de specialitate sunt de asemenea importante.

Competenţele didactice vor include capacitatea de utilizare a unor metode specifice de identificare a nevoilor și intereselor elevilor, precum și asumarea unui demers pedagogic fundamentat pe opţiuni explicite privind metodologiile didactice în relaţie cu teoriile învăţării și în raport cu nevoile și interesele elevilor.

Centrarea activităţii didactice pe dezvoltarea competeneţelor cheie presupune, de asemenea, capacitatea de a utiliza abordări pedgogice specifice pentru dezvoltarea maximală a potenţialului fiecărui copil, pentru progres în învăţare, pentru un climat incluziv, pozitiv și inovativ. În plus, competenţele personale ale cadrului didactice se vor baza pe un profil de personalitate caracterizat de un nivel înalt de autocunoaștere, autonomie, reflecţie personală, echilbru emoţional, asertivitate și bune capacităţi de comunicare cu elevii, părinţii, colegii și alţi membri ai comunităţii. De asemenea, este de așteptat ca opţiunea pentru profesia didactică să fie fundamentată pe o motivaţie puternică și asumată, articulată prin formularea unei viziuni personale asupra învăţării și a rolului educaţiei în devenirea elevilor.

Profesor își asumă și roluri complementare celui de profesor la clasă, cu accent pe consiliere, mediere socială, facilitarea învăţării în contexte nonformale şi informale de educaţie, asigurarea de suport individualizat elevilor cu diferite nevoi de învăţare, asigurarea legături cu familia și implicarea acesteia in dezvoltarea personală a elevului de suport etc.

În Consiliere și dezvoltare personală este importantă îmbinarea educației formale cu cea nonformală. Rolul educaţiei nonformale în completarea şi susţinerea educaţiei formale. Integrarea şi valorificarea educaţiei nonformale în practicia educaţională presupune:

- facilitarea accesului elevilor la experienţe de învăţare nonformală, considerate modalităţi complementare de formare a competenţelor cheie, de deschidere a şcolii către viaţă;

- angajarea elevilor în experienţe educaţionale care transcend graniţele disciplinare, generaţionale, culturale şi ideologice şi care necesită explorarea altor contexte decât cele imediate şi familiare; - explorarea, identificarea şi exploatarea, la nivelul comunităţii locale, a acelor elemente cu potenţial educaţional nonformal, care pot sprijini şcoala în formarea competenţelor transversale, în cadrul unor activităţi de învăţare cu caracter integrat.

Evaluarea competenţelor/rezultatelor învăţării, proiectarea procesului de evaluare a rezultatelor învăţării trebuie concepută ca un continuum, care valorifică în mod semnificativ trei momente la fel de importante pentru demonstrarea evoluţiei individuale: un moment de debut - cel al evaluării iniţiale, unul de progres - cel al evaluării pe parcurs sau intermediare şi unul de final - cel al evaluării sumative. Profesorul are permanent nevoie să cunoască modul în care se produce învăţarea, pentru a şti cum să îşi proiecteze activitatea în continuare, elevul are permanent nevoie de feedback, pentru a şti cum să îşi ajusteze strategiile de învăţare, iar decidenţii au nevoie de informaţii pentru a şti cum să regleze politicile educaţionale.

În cadrul disciplinei Consiliere și dezvoltare personală procesul de evaluare vizează aprecierea măsurii în care au fost **dezvoltate competențele specifice,** formulate în prezenta programă. Progresele/dificultățile înregistrate de către fiecare elev în dezvoltarea competențelor specifice vor fi comunicate periodic, individual, părinților. Modalitățile de evaluare sunt descrise în capitolul Sugestii metodologice ale programei școlare de Consiliere și dezvoltare personală.

La ora de Consiliere și dezvoltare personală nu se vor acordanote. Evaluarea va avea în vedere **progresul fiecărui elev** și va fi realizată atât pe parcursul procesului de învățare, cât și prin evaluare sumativă, la final de semestru/an școlar/ciclu de învățământ.

La ora de Consiliere și dezvoltare personală, o atenție deosebită va fi acordată constituirii **portofoliului** personal de învățare, înțeles atât ca proces de învățare, dar și ca produs al învățării elevilor. Din această perspectivă, constituirea portofoliului este o activitate integrată permanent în toate activitățile de învățare realizate la disciplina Consiliere și dezvoltare personală. Ca urmare, portofoliul cuprinde piese rezultate din activitățile realizate de elevi la fiecare oră de curs. În plus, portofoliul personal de învățare va reprezenta principala sursă pentru activitățile de evaluare a învățării la ora de Consiliere și dezvoltarea personală. De aceea, elevii vor fi încurajați și sprijiniți de către cadrul didactic să își constituie progresiv, să își revizuiască şi să-și îmbunătăţească portofoliul la fiecare oră de Consiliere și dezvoltare personală.

Cadrul didactic va avea în vedere faptul că portofoliul de învăţare este un produs personal, de aceea elevii vor fi stimulaţi să îşi utilizeze imaginaţia şi creativitatea, atât în ceea ce priveşte conţinutul acestuia, dar şi în ceea ce priveşte modul de prezentare în format clasic sau electronic. Este important ca încă din primele zile de școală să se dezbată împreună cu elevii importanţa portofoliului și a rolului acestuia în învățare. Deciziile privind cuprinsul portofoliului vor fi luate împreună cu elevii, astfel încât să fie respectat principiul adaptării la contextele, nevoile și interesele specifice de învățare ale acestora.

La începutul anului școlar, vor avea loc discuții cu elevii și părinții cu privire la portofoliu ca modalitate de evaluare pentru ora de Consiliere și dezvoltare personală (ce este portofoliul, cum/când se elaborează, ce conține, cum se va realiza practic evaluarea pe baza portofoliului). Pe parcursul anului școlar, părinții vor participa la evenimente de tipul “Seara părinților”, organizate cu sprijinul și implicarea consilierului școlar, în care vor fi prezentate rezultate ale activităților cuprinse în portofoliu, într-o formă atractivă.

În realizarea portofoliului personal de învățare, cadrul didactic va oferi feedback permanent elevilor faţă de progresul personal, va încuraja exprimarea ideilor/argumentelor personale și punerea întrebărilor, va expune şi valoriza produsele activității fiecărui elev, va organiza momente de autoevaluare şi de reflecţie. Acestea oferă cadrul exprimării emoţiilor şi a atitudinii elevilor faţă de progresul în învăţare, valorizarea intereselor şi abilităților personale, conturarea perspectivei pozitive asupra resurselor personale ale fiecărui elev și contribuie totodată la dezvoltarea coeziunii grupului.

Utilizarea resursele didactice de către profesor, trebuie să contribuie la crearea unui mediu de învăţare cât mai atractiv, incluziv, bazat respectarea și promovarea diversităţii şi să susţină noi modalităţi de organizare a activităţii, abordarea integrată a conţinuturilor, rezolvarea de probleme în contexte reale sau simulate.

Trebuie avut în vedere faptul că proiectarea demersului didactic este o activitatea desfăşurată de profesor care constă în anticiparea etapelor şi acţiunilor concrete de realizare a predării (lectura personalizată a programelor şcolare, planificarea calendaristică, proiectarea secvenţială a unităţilor de învăţare, proiectarea secvenţială a lecţiilor, proiectarea evaluării)**.**

1. **ELEMENTE DE PROIECTARE CURRICULARĂ**

Proiectarea activităţii didactice este o condiţie a eficienţei activităţii didactice. Documentul central pe baza căruia se realizează proiectarea didactică este **programa şcolară.** Corespunzător numărului de săptămâni pentru anul școlar 2017 – 2018 (conform OMEN nr. 3382/2017), numărul total de ore pentru clasa a V-a, la disciplina Consiliere și dezvoltare personală, este de 36.

**Unitatea de învăţare** reprezintă, în fapt, activitatea didactică desfăşurată într-o perioadă determinată de timp, care are ca scop formarea la elevi a unui comportament specific generat prin integrarea unor competențe specifice. Pentru determinarea/ identificarea unităţilor de învăţare parcurgem următorul algoritm:

* + identificăm competenţe pe care dorim să le formăm/dezvoltăm la elevi;
  + identificăm teme majore ale programei;
  + identificăm conţinuturi din programă care pot fi asociate unei anumite teme şi reprezintă mijloace pentru formarea conţinuturilor;
  + adăugăm conţinuturi sau/şi renunţăm la unele conţinuturi alese, după criteriul relevanţei în raport cu competenţele vizate;
  + identificăm şi alte competenţe ce pot fi vizate prin intermediul conţinuturilor alese;
  + verificăm în ce măsură ansamblul competenţe - conţinuturi permite o evaluare pertinentă; eventual, renunţăm la unele competenţe sau conţinuturi, pe care le vom avea în vedere pentru altă/alte unităţi de învăţare.

**Proiectarea demersului didactic** pentru o unitate de învățare începe cu lectura personalizată a programei școlare. Lectura se realizează în succesiunea următoare: de la competențe generale, la competențe specifice, la conținuturi, de la acestea din urmă la activități de învățare. Este necesar *să se răspundă succesiv* la următoarele întrebări:

* **În ce scop voi face?** Care sunt competențele specifice care trebuie vizate prioritar pentru a asigura un început semnificativ al învățării (se identifică competențele specifice de format la elevi în cadrul respectivei unități de învățare); competențele specifice, prin formularea lor, pot oferi “ancore” (puncte de sprijin) pentru construirea unui context de învățare;
* **Ce conținuturi voi folosi?** (sunt selectate conținuturi care constituie baza de operare pentru antrenarea competenței);
* **Cu ce voi face?** (sunt analizate resursele, de exemplu, resursele materiale, de timp, forme de organizare a clasei de elevi);
* **Cum voi face?** (sunt determinate acele activități de învățare adecvate vârstei și stimulative pentru elevi, fiecare activitate fiind corelată unei anumite competențe);
* **Cât s-a realizat?** (se stabilesc instrumentele de evaluare care pot oferi o măsură a nivelului de performanță atins de elev).

Schematic:

|  |  |  |  |  |
| --- | --- | --- | --- | --- |
| În ce scop voi face? | Ce conținuturi voi folosi? (Ce voi face?) | Cu ce voi face? | Cum voi face? | Cât s-a realizat? |
|  |  |  |  |  |
| Identificarea competenţelor vizate | Selectarea conţinuturilor | Analiza resurselor | Determinarea activităţilor de învăţare | Stabilirea instrumentelor de evaluare |

**Din punct de vedere formal**, proiectul unei unități de învățare poate fi realizat potrivit modelului de mai jos:

|  |  |  |  |  |
| --- | --- | --- | --- | --- |
| **Conținuturi**  **(detalieri)** | **Competențe specifice** | **Activități de învățare** | **Resurse** | **Evaluare** |
| [*se menționează detalieri de conținut care explicitează anumite parcursuri*] | [*se precizează numărul criterial al competențelor specifice din programa școlară*] | [*vizate/recomandate de programa școlară sau altele* *adecvate pentru realizarea competențelor specifice*] | [*se precizează resurse de timp, de loc, material didactic, forme de organizare a clasei*] | [*se menționează metodele****,*** *instrumentele sau modalitățile de evaluare utilizate*] |

Începutul primei unități de învățare va include aspecte privind testarea inițială pentru a stabili nivelul de performanță al elevilor și totodată punți de conectare între achiziția anterioară (de la nivelul clasei a IV-a sau din experiențele de învățare dobândite de copii) și achiziția nouă, prevăzută pentru prima unitate de învățare.

1. Părăsirea timpurie a școlii (PTȘ) este definită în România ca procentul tinerilor cu vârste cuprinse între 18-24 de ani care au finalizat cel mult nivelul secundar inferior (echivalentul clasei a opta) și care nu mai urmează nicio altă formă de școlarizare sau formare profesională [↑](#footnote-ref-1)